2014-yilda O‘zbekistonda 500 ming nafar kasb-hunar kolleji bitiruvchisi ishga joylashtiriladi

12-dekabr kuni bo‘lib o‘tgan Oliy Majlis Senatining o‘n uchinchi yalpi majlisida senatorlar O‘zbekiston Respublikasi Vazirlar Mahkamasi tomonidan ishlab chiqilgan 2014-yilda ish o‘rinlari tashkil etish va aholi bandligini ta’minlash Dasturini ham ko‘rib chiqdilar va ma’qulladilar. Bu haqda Senat matbuot xizmati xabar berdi.

 Foto © O‘zA
Dasturda yangi yirik sanoat ob’ektlarini ishga tushirish, ishlab turgan korxonalarni rekonstruksiya qilish va kengaytirish, hududlarni ijtimoiy-iqtisodiy rivojlantirish dasturlarini ro‘yobga chiqarish, fermer xo‘jaliklarini yanada rivojlantirish va qishloq xo‘jaligi ishlab chiqarishini modernizatsiyalash, tashkil etilayotgan ish o‘rinlarining saqlanib qolishini va barqaror ishlashini ta’minlash, xotin-qizlarni, nogironlarni va boshqa aholi toifalarini, ijtimoiy qo‘llab-quvvatlashga muhtojlarni ishga joylashtirish, kichik biznes, xususiy va oilaviy tadbirkorlikning, hunarmandchilik, xizmatlar va servis sohasining rivojlanishini yanada rag‘batlantirish, kasanachilikni kuchaytirib borish va boshqalar hisobiga 2014-yilda 983,6 mingta ish o‘rni tashkil etish nazarda tutilmoqda.
Dasturni ro‘yobga chiqarish doirasida ta’lim muassasalarining bitiruvchilarini ishga joylashtirishga alohida e’tibor beriladi.
2014-yilda Dastur parametrlariga muvofiq tashkil etiladigan yangi ish o‘rinlariga, shuningdek, mavjud bo‘lgan va zaxira qilingan ish o‘rinlariga kasb-hunar kollejlarining qariyb 500 ming nafar bitiruvchisini ishga joylashtirish mo‘ljallangan.